
cZima 
eta perla 
tjcikicik 



Bazen behin Zima izeneko neskatxo 
bat. Zima leku zoragarri batean 
bizi zen, palmeraz beteta 
eta zeru urdin batez estalita. 
Zeru urdin polit horretan 
eguzki irribarretsu bat 
zegoen beti. Zimak 
1 0 eguzkiarekin hitz egiteko ohitura 
zuen, eta behin galdetu zion ea 
zer ote zegoen hainbeste 
maitatzen zituen palmera et™ 
mendietatik haratago. Eguzkiak 
erantzun zion, han, urrun, itsasoa 
ikusten zuela. Baina gure 
neskatxoak ez zuen ulertzen zer zen 
itsasoa. Eguzkia saiatzen zen adierazten 



nolakoa zen itsasoa, "ur-zeru bat bezalakoa 
da itsasoa, eta batzuetan ez da nabaritzen 
non hasten den itsasoa eta non bukatzen 
den zerua". 

Zimak oso adi entzuten zuen, harrituta, eta 
erabaki zuen handitzean zeru berri hura ezagutzera joango zela. 

Itsasoa ikusteko zuen gogoa hain handia izanik, mundu guztiari 
agertzen zion eguzkiak kontatutakoa. Inork ez zion 
sinesten eta beste haurrek iseka egiten 
zioten. Bere ama kezkatuta zegoen 
istorio hau behin eta berriro 
kontatzen zuelako. Amak 
herrixka hartako andre 
zaharrarengana joatea eskatu zion 
Zimari, hura baitzen herrian jakintsuena. 





Zima, amak eskatu bezala, 
atsoarengana joan zen eta eguzkiak 
12 kontatutako guztia azaldu zion. 
Atsoak harriduraz entzun zion, eta 
gero azaldu zion nola beraren arbasoek 
kontatutako istorioetan bazegoen bigarren 
zeru bat, baina berak ez zuela ezagutzen 
lurrean inor hura ikusita zuenik. Andreak 

kalabaza handi bat erakutsi zion, aitak hil zenean utzi ziola esanez. 
Noizbait itsasoaz galdetzen etorriko zitzaion neskatxoari emateko 
agindua eman omen zion. "Zurea da orain!", esan zion atsoak. 





Kalabaza handi-handia zen. Zimak inoiz 
ikusitako handiena. Atsoaren etxetik 
atera eta lasterka hasi zen amari andre 
zaharrak emandako 
kalabaza erakusteko 
Kalabaza hain zen 
handia, Zimak ez baitzuen bidea ongi 
ikusten, eta bat-batean harri batekin 
behaztopatu, eta erori egin zen. Lurrean 
zegoenean kalabaza apurtu zela 
konturatu zen. Harrituta, kalabazatik 
ur pilo bat ateratzen zela ikusi zuen, 
zarata handia eginez gainera. Zarata bitxia 
zen, egun euritsuetan herrixka zeharkatzen 
zuen errekatxoak ateratzen zuen soinuaren antzekoa. Beldurtu 




samar, korrika hasi zen herrirantz. Iritsi zenean, bere harridurarako, 



herritar guztiak erabakiak hartzen ziren zuhaitz handiaren 
inguruan bilduak ziren, entzundako zarata nondik zetorren jakin 
nahian. Aho zabalik ikusi zuten Zimaren atzetik zetorren ur piloa. 

Urak berehala inguratu zuen 

herrixka, uhin handiak eta politak ^ IcXV 



honen lehenengo minutuak 
pasa zirenerako, herriko 
umetxo guztiak itsaso txiki 
horrekin jolasten ari ziren. Zimak 



uhinekin jolastera, beraien 
laztanekin gozatzeko gogoa 



laster hurbildu ziren umeak 



eginez. Ezustekoa gaindituta, 



sorrarazten baitzuten. Ustekabe 




ekarritako itsaso eder horretan. 



Zima zuhaitz handira 
igo zen eta, harriduraz, 
lur gehiena urez 
estalia ikusi zuen. 
"Hau itsasoa da" esan 
zion eguzkiak. Tarteka, 
uharte txiki batzuk agertzen 
ziren hodeiertzean, ur 
gaineko perla 
distiratsuak ematen 
zutenak. 

Eta horrela jaio ziren 
Antillak izeneko uharteak. 
Perlatxo txikiak bezalakoak, 
itsaso eta zeruaren artean. 



<Zimak 
Manex pirata 
ezagutzen du 




Zimak, dakizuen bezala, eguzkiarekin 
hitz egiteko palmeretara igotzeko 
ohitura zuen. Horrez gain, gehien maite 
zuena chichiguarekin 1 jolastea zen. 

Ia arratsaldero, itsas ertzera hurbiltzen 
zen eta poliki-poliki, itsas brisaren 
kulunkarekin, chichigua altxatzea lortzen zuen. 
Orduak igarotzen zituen itsas ertzean. Zimak zeru erdian 
dantzan zebilen chichiguak ikusten zuenarekin egiten zuen amets. 

Ilunsentia ailegatzen zenean, chichigua 
lurreratzen zuen eta hura besarkatzen gelditzen 
zen zeruertzera begira, unetxo goxoa igaroz, 
zeruaren eta itsasoaren arteko muga ongi 
bereizten ez zen bazterrera, eguzkiak bere 
eguneko ibilbidea egin eta gero ezkutatzen zen 

(l) Chichigua: Errepublika Dominikarrean horrela deitzen dira kometak. 





tokira. Ametsen txokotzat zeukan hura. Eta gustuko zuen hura 
Eta gustuko zuen chichiguak kontatzen zizkion zurrumurruak 
entzutea. Batzuetan ez zizkion ondo ulertzen; berak ezagutzen 
ez zituen gauza eta tokiez mintzatzen baitzen. 

Egun haizetsu batean, ohi bezala, itsas 
ertzera hurbildu zen. Aise altxatu zen 
chichigua eta, haize-bolada handi baten 
eraginez, erritmo biziagoa hartu zuen. Une 
batzuetan zaila egiten zitzaion chichigua 
atxikitzea, haizeak batetik bestera 
eramaten baitzuen indar handiarekin. 

Bat-batean, haizearen indarrak bultzatuta, 
lurrera erori zen eta nahigabe chichiguaren 
haria askatu zuen. Chichiguak gora egin zuen, 
gero eta gorago. Gero eta urrunago zihoan, 




eta Zimak...ez zuen ezer egiterik! Chichiguak 
bere bidaia jarraitzen zuen. Gero eta txikiago 
agertzen zen! Une batean, puntu bihurtuta, 
chichigua hodeiertzera iritsi zen eta 
desagertu egin zen. Zimari bihotza 
nahigabetu egin zitzaion. 

Handik aurrera, ilunsentian itsasertzera joaten zen, 
harean eseri, eta bere baitan bildurik gelditzen zen, 
chichigua non ibiliko zen pentsatuz. 

Arratsalde batean, bat-batean, 
hodeiertzean puntu beltz bat marrazten 
hasia zela iruditu zitzaion. Altxatu eta 
puntua handitzen ari zela ikusi zuen. 
Puntu beltza zena, berehala beladun 
itsasontzi handi bihurtu zen. 



Itsasontzia Zima zegoen lekura abiatu zen 
zuzen-zuzen eta laster begiztatu ahal izan zituen 
itsasontzi barman ziren pertsonaia arraroak. 
Haiek ere berari so zeuden. 

Itsasontziak Zimaren aurrean atrakatu zuen eta, 
eskailera batez baliatuz, pirata bat jaitsi zen. 
Buruan zapi beltza, sorbaldan luma koloreko 
loroa, gerrikoan aihotz bat, eta irribarre 
zabala aurpegian, agerian hortza falta 
zuelarik. Zima apur bat beldurtu zen. 
Baina, eskuan bere chichigua zeramala 
ikustean, lasai-lasai gelditu zen pirata 
hurbiltzen zitzaion bitartean. Irribarre bihurri 
batez galdetu zion piratak: "Hau zurea da?". 
Zimak "Bai!" lotsati batez erantzun zion, 
bere buruari galdetuz nola asmatuko ote 



zuen piratak berea zela. 
Honek, Zimaren 
pentsamendua 
irakurri izan balu 
bezala, erantzun 
zion: "Egunbatean, 
ekaitz batean 
22 murgilduta 

geundenean, ia etsita, 
itsas indarrak 

hondoratuko gintuen beldur, chichigua mastan kiribildu zen. 
Behetik, ez genuen ongi bereizten. Gauza koloretsu hura zer zen 
jakin-minez edo seinale ona zela pentsatuz, joan egin zitzaien nire 
gizonei ekaitzak eragindako akidura, eta ez dakit nondik indar itzela 
atera eta itsasontzia berriz kontrolatzea lortu genuen. Gainera, 
poliki-poliki itsasoa baretu zen eta egun distiratsu bat atera zen. 




Marinel bat mastara igo eta chichigua j ait si zuen. Ederra eta 
koloretsua! Brankan lotu genuen eta berehala altxatu zen. 
Ilunabarrean melodia berezi baten dantzan kulunkatzen zen, eta zer 
edo zer esan nahian zebilela iruditu zitzaigun. Nire lagunek 
chichiguak markatzen zuen bideari jarraitzea proposatu zidaten. 
Eta...hona iritsi arte!". 

Zimak eskertu egin zion chichigua itzultzea. "Zima dut izena" 
gehitu zuen aurkezpen modura, eta chichigua 
nola aldendu zen kontatu zion. Piratak, 
bere aldetik, "Manex da nire izena" 
esan zion, "eta lagunekin 
batera itsaso hau zeharkatzen 
ibiltzen naiz. Tarteka lurreratzen 
bagara ere, lehenengo aldiz 
hurbildu gara oraingoan 
uharte honetara". 



Dakizuen bezala, Zimak jakin-min handia zuen, hodeiertzetik 
haratago zer zegoen jakin nahi zuen, eta erraz atera zitzaizkion mila 
galdera. Manexek, erantzuten hasi baino lehen, ea itsasontzian 
paseotxo bat egin nahi zuen galdetu zion. Irudikatuko duzuen 
bezala, Zima irrikan zegoen eta, ezbairik gabe, baietz ameslari batez 
erantzun zion. 

Itsasontzira igo eta azkar itsasoan barneratu ziren. Berehala, Zima 
bizi zen uhartea bistatik desagertu zen, eta...ilunsentiak gauari atea 
ireki zion. Gaua bere edertasunean agertu zen, ilargi beteaz 
apainduta, eta Zimari ametsen erreinua erakutsi zion. 

Ilargia bere gainean jarri zen, eta Manexek lagunei itsasontzia 
gelditzeko eskatu zien. Galdera-erantzunen unea zela esan zion 
Manexek Zimari, eta gau osoa kontu-kontari eman zuten. 

Manex piratak Zimari kontatutakoa beste batean jakinaraziko 
dizuet. 






Oraingoz, eskaerabat 
egin nahi dizuet: 
hondartzan paseoan 
chichigua bat topatzen 
baduzue, jaso, asko 
zaindu eta pentsa ezazue 
Zima edo beste ume 
baten berri ematen 
dizuela. Beraz, pazientzia 
handiarekin saiatu haren 
mintzaira konprenitzen. 



TAma eta Mane 



ametsen erreinuan 



_ 





Imaginatzen dut irrikitan zaudetela, Manexek Zimari kontatutakoa 
jakin nahian. 

Bai, ongi asmatu duzuen bezala, Manex euskal pirata bat zen. Zer 
egiten zuen euskal pirata batek Karibe itsasoa zeharkatzen? Pirata 
guztiak bezala, altxor baten bila zebilen. Baina hori aurrerago 
azalduko digu Manexek. 

Oroituko zareten bezala, ametsen erreinuan itsasontzia hondoratu 
zenean, ilbete dotorea zela, hantxe utzi genituen Zima, Manex, 
Manexen lagunak eta...loroa. Loroa, bai. Ez dugu ahaztu behar loroa, 
bera ere istorio pilo baten lekuko baitzen, eta jakina, bere istorioa 
ere konta egin zezakeen! Baina loroaren istorioa beste baterako 
utziko dugu. 

Itsasontzia gelditu eta, ilargiaren argipean, itsasontziaren 
bizkarrean eseri ziren Manex eta Zima. Loroa gaua heldu bezain 
laster lokartu zen, tarteka Zima eta Manexen ahotsek esnarazten 



zuten arren. Horrelakoetan, adi 
egoten zen unetxo batean, 
begiak erdi itxita, eta 
berehala harrapatzen 
zuen berriro loak. 
Manexen lagunak 
ere itsasontziaren 
bizkarrean etzan 
ziren, adi-adi 
hasieran, baina 
azkenean lokartu egin 
ziren ezagutzen baitzituzten 
istorioak. 




"Bai, hau ametsen erreinua da" - hasi zen Manex- "Ez pentsa hain 
erraza denik hona iristea, bide jakin bat egin behar da erreinu 
honekin topo egiteko. Ekaitz baten ondoren, gaua ilargi-betez 



apaintzen denean, egun horretan bakarrik gurutza daiteke 
erreinuaren atea" 

Zimak harrituta begiratzen zion, bidean inongo aterik ikusi ez 
baitzuen. 

Manexek, dakizuen bezala, Zimaren pentsamendua irakurtzeko 
gaitasunberezia zuen, eta honela jarraitu zuen: "Bai, agian ez zara 
konturatu, normala da. Ate hori ez baita zurezkoa, eta gainera 
txirrina jo behar da" 

"Txirrina?"- pentsatu zuen Zimak. "Pirata hau ez dago bere senean". 

"Bai, txirrina!" - gehitu zuen Manexek. "Hona gentozelarik, eta gaua 
egunari lekua kentzeko zorian zegoenean, izar bat agertu da zeruan. 
Hori zen txirrina! Pentsamenduarekin sakatzen da. Begirada izarrari 
zuzendu eta ametsen erreinuaren atea zabaltzeko nahia adierazi 
behar zaio. Gaua ilargi-betez apainduta agertzen bada ametsen 



erreinua ezagutzea badago, 
bestela ez. Bai, zeren gaua 
ilbetez apaindurik agertzen 
ez denean, ez baitago 
ametsen erreinuaren atea 
irekitzerik, ezta iristerik ere. 
Egon, hor dago, baina 
ezinbestekoa da gaua 
ilbetez apainduta egotea. Ez 
du balio ilgoraz edo ilberaz 
janzten denean edo tarteka 
gaua lokartzen denean". 

"Gaua lokartu?" - galdetu 
zuen Zimak, begi ezin 
handiagoak zituela. 



"Bai, gauak ere lo egiten du, eta egun horietan ez dago ilargirik 
zeruan, pijamatzat nahiko ditu izarrak eta hodeiak"- gehitu zuen 
Manexek. - "Gauak oso beharrezkoa du lo egitea, ameslariek nahiko 
lan ematen baitiote eta asko nekatzen da. Ilbeteko gauetan zeharo 
akitzen da eta". 

Zima poz-pozik zegoen. Ongi asmatu zuen, bai, misterio pila zegoen, 
berak ezagutzen ez zituenak eta Manexi esker ikasten ari zena. 

"Ametsak urpean korapilatzen dira, asko daude-eta"- jarraitu zuen 
Manexek.- "Kolore eta forma guztietakoak! Puxika baten antza dute 
batzuek, izar edo tximeletaren antza besteek...Haiek harrapatzea ez 
da batere erraza, eta suerta dakizukeena da, bat lortu eta zuri 
dagokizuna ez izatea. Holako kasuetan urazalera ekarri bezain 
pronto desagertzen da. 

Bai, bakoitzak bere ametsak ditu. Ametsek zoriontsu egiten gaituzte. 
Haien bila bizitzen baikara. Amets gehiegi edukitzea ez da oso 



komenigarria, noski, 
oso neketsua baita 
aldi berean denak 
lortu nahia. Eta gainera 
zaila da denek une berean 
edukitzea. Hori bai, bat 
lortu eta gero berehala 
sortzen da beste bat. Eta 
hori da bizia, ametsez 
amets ibiltzea". 

Zima pentsakor gelditu 
zen oroituz nola, 
eguzkiarekin hitz egin eta 
gero, itsaso ezagutzea 
zen bere amets 



handiena, eta nola bere amari esker joan zen herriko andere 
zaharrarengana. Hark kalabaza eman zion, eta hura apurtzean ekarri 
zuen itsasoa herrira. Pentsatu zuen zer zoriontsu izan zen hura 
lortzean. 




Manex berriz hasi zen hitz egiten. "Nahi duzu 
proba egin gaur? Ea lortzen dugun zuretzako 
prest dagoen amets bat!" 



Zima hitzik gabe gelditu zen, ez zuen espero halako 
proposamenik egin ziezaiokeenik. Ahoan ezin ezkutatuzko irrihoa 
zuela, begietan begirada bihurria eta buruarekin baiezko keinua 
eginez azaldu zion Manexi bere gogoa. 

Honek, puntan sare poltsa handia zuen makila luze bat hartu eta 
Zimari eman zion. Handia zen, handiegia Zimak bakarrik 
erabiltzeko, eta Manexek makila urazpian sartzen lagundu zion. 



Aide batetik 
bestera mugitzen 
bazuten ere, 
lehenengo unetan, 
pisuagatik, 
nabaritzen zen sarean 
ura besterik ez 
zegoela. Bat- 35 
batean, ongi sentitu 
zuten biek 
zamatsuagoa zela 
sarea, bien artean doi- 
doi atxikitzen 
baitzuten. Manexek 
oihu batez esnatu 
zituen bere lagunak. 



Berehala hurbildu ziren denak laguntzera. Ez ziren esnatu ziren 
bakarrak! Loroa ere esnatu zen hegalak erritmo bizi batez mugituz, 
bere begiek distira polita egiten zutela gauaren erdian: "Amets bat, 
amets bat", esaten zuen, ikusmen handia sortuz. 

Oso hunkituak ziren denak, ez baitzen beti lortzen sarean amets bat 
harrapatzea. Gauean, haien ahotsen soinu urduria besterik ez zen 
entzuten: "Kontuz! Tira hemendik! Badatorrela, badatorrelaL. 

Denen laguntzarekin, azkenean, lortzen ari ziren sarea 
urazalaratzea. Nabaria zen dagoeneko argi koloretsu bat, gero eta 
indartsuagoa egiten zena urazalera heltzean eta, bat-batean, oihu 
egin zuten denek miresmenez: oooooooohhhh! 

Izarrez inguratutako tximeleta koloretsua, inoiz ikusi zuten 
politena. Tximeleta, urazalera iritsi bezain pronto, hegalak geldiro 
mugitzen hasi zen eta itsasoaren brisaren melodian hegan hasi zen, 
ametsen erreinua argitzen. Tximeleta izpi koloretsuen eraginez, 



agerian gelditu zen 
ametsen txokoa. Eta 
ametsak, Manexek esan 
bezala, urazpian 
korapilaturik, dantza 
eta irri batean begiztatu 
ahal zituen Zimak. Hura 
edertasuna! Kolore 
guztietako ametsak! 
Gorrixkak, berdeak, 
horiak, moreak... 



Tamaina desberdinetakoak. Txiki-txiki zirenak baziren, baita ertain 
neurrikoak ere, eta bakar batzuk nahiko handiak. Azken hauek 
harrapatzea zaila A izango zela pentsatu zuen Zimak zenbat 
jenderen ^Kindana behar ,zan zuten tximeleta 
igotzeko ikusirik. \j Luzaz ibili zen pinpilinpauxa aide batetik 
bestera bere hega segailarekin ametsen erreinua argitzen. Bai, 
ilargiaren argiarekin soilik ez zegoen urazpia ikusterik. Adi-adi 
begiratuz gero, itxura guztietako ametsak ikusten ahal ziren: 
hartzak, zetarrak, urtxintxak, puxikak, loreak... 

Bere edertasuna erakusten ametsak ere pozik zirela zirudien. Ez zen 
oso arrunta norbaiten ametsa izatea, ametsen erreinua ezagutzea. 
Festa eguna beraientzat ere. Imagina ezazue Zimaren poza! Giro 
magiko bat sortu zen. Urpean ametsak dantzan, tximeleta bere 
edertasuna paseatzen aide batetik bestera eta, bide batez, txokoa 
ilargiaren argitan, eta Zima, Manex, bere lagunak eta loroa oihu eta 
algara batean itsasontzian. Kolorez jantzi zen gaua, kolore guztiak 



agerian baitziren, haiek 
ere festa gogoz antza, 
eta alaitasun oihuak 
itsasoaren 

marmarrarekin nahastu 
ziren gauaren 
isiltasunari soinu eder 
bat emanez. 

Zima eta Manexek 
ametsen erreinuan 
kontu kontari eman 
zuten gauak abentura 
eta istorio gehiago utzi 
zituen, baina horiek 
beste baterako utziko 
ditugu. 



Eta gaurkoz, istorioa 
amaitzeko, soilik esan 
jakin dezazuen, 
ametsen erreinuak bere 
legeak badituela eta ez 
dela hain erraza amets 
bat sarera hurbiltzea. 
Amets hautatua, soilik 
ameslariaren desira 
handia delarik 
hurbiltzen da sarera. Eta 
dakizuenez, Zima 
aspalditik zebilen 
ametsen erreinua 
ezagutu nahian. 



JCiskeiaren 
aurkezpena 



Ametsen erreinuan utzi genituen Zima eta Manex. Biziki akituak 
Zimaren ametsa lortzeko egindako ahaleginengatik. Haatik, gauak 
ilargi beteaz apainduta jarraitzen zuen, eta ametsen erreinuak, 
berriz, kolore magikoz argituta. Manexek ea loroaren istorioa 
entzun nahi zuen galdetu zion Zimari. Zimak ez zuen beste ezer 
nahiago, loroak hitz egiten zuen bakoitzean 

liluratuta begiratzen baitzion. Holako 
txori berritsu bat ezagutzen zuen 
lehenengo aldia zen. 

"Kiskeia du izena", esan zuen Manexek 
aurkezpen gisa, eta bere izena entzutean, 
loroak buztana altxatu eta adi-adi begira gelditu 
zela ikusi zuen Zimak. Loroari begietan irribarre 
bat marraztu zitzaiola iruditu zitzaion. Bai, agian 
arraroa egingo zaizue, baina loroek oso begirada 
adierazkorra dute. 




"Dortoka uhartean jaioa da", jarraitu 
zuen Manexek, Kiskeiari begiratuz. 
Loroak buru-keinu batez onespena 
eman zionez, aurrera egin zuen. 
"Dortoka uhartea ez dago 
hemendik oso urrun. Dortoka 
forma duelako deitzen diote horrela, 
eta ez bertan dortokarik dagoelako" 
gaineratu zuen Manexek Zimaren 
galdera aurreikusiz. "Dortoka 
uhartea piraten babeslekua da, baina 
Dortoka uharteaz beste 
batean ariko natzaizu, 
oraingoan Kiskeiari buruz ari gara-eta". 

Zima pozik zegoen, Manexen ondoan ez 
zegoen aspertzerik. 



"Fruta-merkatu batera joan ginen batean ezagutu nuen. Kutxa 
batean zeukaten beste loro kume batzuekin. Arraroa egin zitzaidan, 
loroek arboletan baitituzte beraien etxeak. Geroago jakingo nuen 
batzuek dirua atera nahian ehizatzen zituztela eta bere basoetatik 
urruntzen. 

Hunkituta gelditu nintzen, 
ikusten duzun begirada samur 
horrekin begiratu baitzidan, eta 
laztantzen hasi nintzaion. Nire 
eskuak bere lumen ukimen 
leuna eta bere gorputzaren 
dardara sentitu zuen eta... 
txanpon batzuen truke gurekin 
ekarri nuen. Oso ahul zegoen. 
Hegal bat moztuta zuela ikusi 
nuen. Gure mimotxoekin 




sendatu eta indartu zen. Gurekin gelditzea erabaki zuen nonbait, 
dagoeneko hamar urte bete baititu gure ondoan". 

"Hon bai, tarteka, lurreratzen garenean basoaren deia entzuten 
omen du eta aide egiten du. Ez dakigu zuzen nora doan, ezta aide 
eginda zenbat denbora egingo duen ere. Batzuetan, ordu batzuk 
besterik ez dira, beste batzuetan, aldiz, egunak pasatzen 
dira. Ni egun horietan triste jartzen naiz, gehiago 
ikusiko ez dudan beldurrez. Baina orain arte beti 
itzuli izan da, zorionez! Guri entzundako 
hitzak behin eta berriro errepikatuz, gure 
begikotasuna eta maitasuna 
irabazi zituen. Astia 
dudanean hitz 
berriak irakasten 
saiatzen naiz eta nahiko 
azkarra dela iruditzen zait. 



Ni baino azkarragoa behintzat, ez baitut lortu haren hizkuntza 
ikastea. Pena hori dut! Ea zu trebeagoa zaren. Saia zaitez 
bere brrrrruaaaak, kraaaaskkkak, tokkkak errepikatzen". 

Hor hasi zen Zima, Manex eta bere lagunen 
begirada dibertigarriaren pean, Kiskeiak 
egiten zituen soinuak imitatzen. Entzun 
beharko zenituzke haien algarak. 
Baina, bat-batean inoiz entzun 
gabeko hitz bat ahoskatu zuen 
Kiskeiak. " Brunntaaakiii" , eta 
Zimari harridurazko oihu bat 
atera zitzaion: "Hau da hau! Gure 
amonak haserretzen zenean 
holako bat botatzen zuen jenio 
biziz" esan zuen Zimak. 



" Brunntaaakiii" , errepikatu zuen Zimak Kiskeiari begiratuz, eta 
Kiskeiak hegalak mugitu eta hegaldi arin batez, Zimaren sorbaldan 
jarri zen. Lehenengo aldia zen holako animalia bat gainean 
zuela eta pixka bat beldurtu zen. Baina Kiskeia 
Zimaren sorbaldan pausatu zen, eta geldi-geldi 
paratu zen. 

Aho bete hortz ziren Manex eta 
lagunak. Zimak azaldu zien nola 
bere amonak horrelakoak 
botatzen zituenean "hona etorri" 
esannahi zuen. 

Kiskeia, bere alaitasuna ezin 
ezkutatuz, hegalak mugitzeaz gain, 
abesten egongo balitz bezala, inoiz inork 
entzun gabeko oihuak botatzen hasi zen. 




Zimak ez zituen denak ulertzen. Bakar batzuk besterik ez. Gehienak 
amonari entzundakoak. Bere amak kontatutakoaren arabera, bere 
amona izan zen arbasoen hizkuntza zaharra hitz egiten zuen 
azkenetakoa. Gainera txoriekin hitz egiteko ohitura handia omen 
zuen. Damu zen amari kasu handiagorik egin ez izanaz 
amonaren istorioak kontatzen zizkionean. 

Bat-batean, "Jan, jan" esaka hasi zen Kiskeia, 
Zimaren buruan mokokada bigun batzuk emanez. 
Zimak ez zuen loroak esaten zuena batere ulertzen. 
Bere harridurarako, Manex eta haren lagunen algarak gero 
eta ozenagoak ziren. 

Ez duzue ahaztu behar Manex euskal pirata zela eta, normala den 
bezala, harro-harro zegoela bere hizkuntzaz. Kiskeiak zekizkien hitz 
gehienak Manexi eta bere lagunei entzundakoak ziren. Beste batzuk, 
aldiz, Manex eta bere lagunak ezagutu baino lehen jakin beharko 



zituen. Agian, Zimaren 
amonari Kiskeiaren amonak 
entzundakoak. Batek daki! 



Pozik ziren denak. Kiskeia, 
azkenean, hitz egiten zuen 
hizkuntza zertxobait ulertzen 
zuen norbaitekin topo egin 
zuelako. Manex eta bere 
lagunak, Kiskeia ulertzea 
zenbaitetan zaila egiten 
zitzaielako eta, gisa berean, 
Zima sekretu batzuen jabe 
zelako. Eta Zima, Manex eta 
bere lagunen ondoan ezustez 
ezuste zebilelako. 



Ez zen gau horrek ekarriko zuen ezuste 
bakarra. Zimari iruditu zitzaion begirune 
berezia lortu zuela Manex eta lagunen 
aurrean. Hala zen, Manex irribarretsu 
zegoen, bere buruari "Mukitsu honek 
misterio piloa kontatzen ere badaki!" 
esanez. 

Adieraziko diozue Zimari zer nahi zuen 
Kiskeiak? Eta bide batez ea asmatzen 
duzuen loroei jatea zer gustatzen zaien 



(frortoka 
uharterako bidean 



Kiskeiaren istorioa jakin eta gero, Zimari Dortoka 
uhartea ezagutzeko grina piztu zitzaion eta hala 
agertu zion Manexi. Honek hitz eman zion goiz 
aldera hara abiatuko zirela. Eguna eta batez ere 
gau partea oso betea izan zenez, denak akiturik 
zeuden. Lo egitea erabaki zuten. 

Nork bere lekutxoa topatu zuen itsasontziaren 
bizkarrean. Bakoitza bere pentsamenduetan 
murgilduta isiltasuna nagusitu zen. 

Zimak errepasoa egin zion azken orduetan 
bizitako guztiari. Amaren aurpegi irribarretsua azaldu zitzaion lo 
hartu aurretik, baita Manex eta lagunak bere uhartera hurbildu 
zirenean herriko jendearengan sortu zen miresmena ere. Itsasontzia 
lehorreratu orduko, denak hondartzan bilduak ziren. Lehenengo 
aldia zen itsasontzi bat ikusten zutela. Isiltasunean jarraitu zuten 




Zima eta Manexen arteko elkarrizketa, baita 
inbidiarekin ere, batez ere Manexek Zimari 
itsasontzian paseotxo bat egitea proposatu 
zionean. Zimaren gurasoak ere han ziren. Zimak 
gurasoei Manexekin joateko baimena eskatu 
zienean iritzi desberdinak entzun ziren. Haiek ere 
zalantzak zituzten. Baina itsasertzera iritsi berria 
zen herrixkako atso zaharrenak keinu batez 
Zimaren amari baimena emateko eskatu zion. 
Biok bazekiten Zima oso egoskorra zela eta 
beharrezkoa zuela ametsen erreinua ezagutzea. 
Herrixkako atso zaharrenaren pentsamenduak bestelakoak ziren. 
Hark bazekien zer garrantzitsua zen bai Zimarentzat, nola herri 
guztiarentzat, Zima hastera zihoan bidaia hori. Dakizuen bezala atsoa 
arbasoek utzitako sekretu guztien jabe zen. 

Amaren irribarre goxoa oroituz Zima loak hartu zuen. 



Ez zen bere herriaz oroitu zen bakarra. Manexen pentsamendua 
bere herrialdeko mendiez bete zen. Haietan bizi ziren lagun eta 
sendikoen aurpegiak inoiz baino argiago agertu zitzaizkion. Kezka 
aurpegiak zituzten denek. Hori zen Manexen ardura nagusia, Zimari 
oraindik kontatu ez zion sekretua. Haiek bultzatuta 
itsasoratu zen bere lagunekin, lurralde haietan 
nonbait omen zegoen kutxa baten bila. 
Kutxa horren barman haren herriari 
zoriona itzuliko zion altxorra zegoen. 



Bere herria aspalditik bizi zen goibel. 
Oso abegitsua zen bere herriko jendea. 
Lurralde haiek zapaldu zituzten guztiek 
herriko jendearen laguntza eduki zuten, bai 
bidaiaren erdian atsedena hartzeko, baita han 
gelditzeko asmoa agertuz gero ere. Batzuek abegiaren 
arauak apurtu eta altxor guztiak eskuratu nahi izan zituzten. 




Baita ia lortu ere. Bere 
herriko jakintsuenetariko 
batek kutxa batean 
altxor nagusiena gorde 
eta gazte talde batekin 
hura ezkutatzera abiatu 
zen. Hasieran mendiz 
mendi ibili ziren, leku 
aproposa bilatu nahian. 
Azkenean, itsasoratu eta 
urruti-urruti joatea 
erabaki zuten. 
Altxorraren kutxa leku 
sekretu batean gorde eta 
gero, herrirantz abiatu 
ziren berriz. Bidean, 





itsasoko ekaitz handi bat jasan zuten eta bat 
izan ezik beste denak hil ziren. Beraiekin 
zeramatzaten altxorraren kutxa lurperatuta 
zegoen tokiko planoak. Ohol batera lotuta 
bizia salbatzea lortu zuen bakarrak ez 
zekizkien gordelekuaren datu zehatzak. Dortoka 
uhartean ezkutatuta zegoela besterik ez zuen jakin 
esaten. Planoak itsaspean galdu ziren. 

Belaunaldiz belaunaldi, altxorra herriratzeko itxaropena 
galdu ez bazuten ere, saiatu zirenek ez zuten lortu. 
Manex eta bere lagunek altxorra 
bilatzeari eskaini zioten bizia, ez 
baitzuten jasaten beraien herria 
triste bizitzea. Horra zergatik zebiltzan 
Manex eta lagunak bazter haietan 
Itsasoak altxorra zegoen tokiko 




planoak itzuliko zizkiela amesten 
zuten. Horregatik zeharkatzen zuten 
itsaso hura behin eta berriro. 



Pozik zegoen Manex ametsen 
erreinuaren eskuzabaltasunak Zimari 
emandako ametsarengatik. Beraiena 
egun batean lortuko zutelakoan bizi 
ziren, ametsen erreinuak altxorraren 
tokiko planoak ongi zainduta zituela 
uste baitzuen. Oraindik eman ez 
arren, ez zuten itxaropenik galdu. 

Itsasoaren marmarraren melodia 
goxoan, poliki-poliki, denak lokartu 
ziren. Kiskeia izan zen lehena, haren 
lagunak etzan bezain pronto. 

Ilargi beteak ere haiekin jarraitu zuen ordu batzuetan. Akidura 
sentitu zuenean eguzkiari lekua utzi zion. Zeruertza kolorez janzten 
hasi zenean, Kiskeia izan zen esnatzen lehena. Hain zen polita 
egunsentia, ezen isilik ezin geratu eta denak iratzarri baitzituen bere 
oihu ozenekin. Gose ere bazen, eta Manexek poltsa batetik atera 
zituen pipak jan arte ez zen lasaitu. 




Egunsentiarekin, Dortoka uhartera abiatu ziren. Ez zen handik oso 
urrun, baina egun osoko bidaia bazuten eta gaua berriro heldu 
baino lehen hara iristeko asmoa zuten. Itsaslabarrez betea zen 
Dortoka uhartea eta kontu handiz ibili behar zen hara hurbiltzean. 



(foortoka 
uhartera 
iristean 




Manex, Zima, lagunak eta Kiskeia "Dortoka 
uhartera" abiatzen utzi genituen. Egun 
zoragarria altxatu zen denen pozerako, eta 
bereziki Manexentzat. Hark ongi 
baitzekien eguraldi txarrarekin ez zegoela 
Dortoka uhartera hurbiltzerik. 

Ez zeuden oso hiztun, eta bakoitza bere 
zereginetan sartuta ibili zen goiz partean. 
Eguerdi aldera, zeru ertzean, hodei beltz 
txiki batzuk agertu ziren eta Manexen 
aurpegian kezka keinua marraztu zen. 
Arratsaldeak aurrera egin ahala zerua 
estaltzen hasi zen eta Manex eta bere 
lagunak arduratzen hasi ziren. Laster euria 
hasi zuen, eta justu Dortoka uhartea 
begiztatu zutenean ekaitza etorri zen. 



Hasieran olatuak ez ziren oso 
garaiak eta arazorik gabe jarraitu 
zuten bidaia, baina bat-batean 
itsasoak haserre bizian zegoela 
iduri zuen eta itsasontzia 



kontrolatzea gaitza egiten hasi 
zitzaien. Itsasontzia uhinen 
erritmoan mugitzen hasi zen eta 
konturatu orduko ezin zuten gobernatu. 
Nahikoa lan bazuten itsasora ez erortzen. 

Holako batean, inoiz ikusi zuten uhinik 
handiena heltzen ari zela konturatu ziren. 
Manexek ahal zuen bezain ongi eusteko 
edozein gauza oihukatu bazuen ere, olatuak 
hain indar handia zekarrenez itsasontzia 
irauli zuen. 



Ekaitzak luze iraun zuen. Gaua heldua zen 
itsasoa baretu zenerako eta poliki-poliki 
ilargi betea atera zen. Itsasontzirik ez, hark 
argitzen zuen eremu zabalean. Aldiz, ongi 
behatuz gero, itsasontziaren puska 
sakabanatuak agerian gelditu ziren. Haien 
gainean gure lagunak. Poliki-poliki haien 
artean hitz egiten hasi ziren, batzuk besteen 
berri ematen. Berehala konturatu ziren Zima 
eta Kiskeia ez zeudela. Falta ziren bakarrak 
ziren. Ez zen gelditzen asko Dortoka uhartera 
iristeko eta Manexek keinu batez hara 
zuzentzeko eskatu zien bere gizonei. 

Besoak arraun bezala erabiliz eta ilargiaren 
argitasunak lagundurik, eguna berriz heldu 
baino lehen Dortoka uharteko hondartza 



batean ziren. Nola edo hala etzan ziren eta 
akiturik zeudenez lo seko gelditu ziren. 

Eguzkia zegoeneko zeru erdian zegoela joan 
ziren esnatzen. Haien aurpegian akiduraren 
aztarnak nabariak baziren ere, tristura handi 
bat atzematen zitzaien begiradan. Zima eta 
Kiskeia ez ziren beraiekin. Isilik zeuden denak, 
hitzik ezin aurkitu haien desagerpenaren 
mina azaltzeko. 

Horrela egon ziren egun osoan. Arratsalde 
partean, goseturik, hondartzaren ertzean 
zeuden palmeretara igo eta kokoak biltzen 
ibili ziren. Haien ur eta mamiarekin ase 
zuten gosea. Gaua heltzear zela-eta, egurra 
biltzeari ekin zioten. Su handi bat piztu 



zuten. Helburua ez zen gauaren iluntasuna 
argitzea, horretarako nahikoa zuten 
ilargiaren argiarekin, ezta gorputzak 
berotzea ere, Dortoka uhartean gau zein 
egun beroa egiten baitzuen. Nolabait, 
oraindik Zima eta Kiskeia bizirik zirela 
pentsatuz, haiek zeuden hondartzara 
zuzentzeko balioko zuelakoan piztu zuten 
sua. 

Gauak aurrera egin ahala, Manex izan ezik 
denak lokartu ziren. Honek palmera garai 
batera igotzea erabaki zuen. Zeruan zegoen 
ilargi betearen edertasunaz lehenengo 
aldikoz ezin gozatuz, bere baitan bilduta, 
pentsakor, bat-batean itsasertzean zer edo 
zer zegoela iruditu zitzaion. Hain urrun 



zegoenez, ezin asmatu zer zen. Oihuka hasi 
zen bere lagunak esnatu arte. Hauek berehala 
egur gehiago bota zuten sutara, sutzar handi 
bat lortu arte. Itsasertzean zegoen 
mugimendu txiki hark poliki-poliki forma 
hartu zuen eta... Manex eta lagunen 
pozerako, Zima besoak mugitzen ikusi zuten. 

Laster nahastu ziren haien algarak Zimaren 
oihuekin. Gero eta gertuago zegoen Zima, 
ohol batean lasai eserita, olatu baten 
erritmoan hurbiltzen. Ezustean harrapatu 
zituen soinu ozen batek: " Kraaakkkaixo" . 
Zimaren sorbaldan pausatuta zegoen Kiskeia. 
Hau poza! Denak saltoka hasi ziren, oihuak, 
irriak eta negar tanta batzuk nahastu ziren. 
Ez zen denbora asko igaro Zima eta Kiskeia 



beraiengana heldu arte. Hauek besarkadak! 
Horiek oihuak! Ozenenak Kiskeiarenak, 
noski! Ez zen erraza suertatu hura isil zedin 
lortzea. 

Su inguruan eseri eta bakoitza bizitakoa 
kontatzen hasi zen. Manexek eta lagunek ez 
zuten luzaz hitz egin. Itsasontzia irauli 
zenean nola edo hala topatu zituzten oholei 
eutsi, eta itsasoa baretu arte itsasoaren 
haserrean murgildurik ibili ziren. Gero, 
baretzean, uhartera zuzendu ziren. 

Denak Zimari begira gelditu ziren. Hura ez 
zegoen hondarrean eserita, Manex eta 
lagunak bezala, une horretara arte 
oharkabean pasa zen kutxa baten gainean 




baizik. Isilune bat egin zen, Zima pentsakor 
gelditu baitzen, hitzak aurkitu nahian edo 
nondik hasi erabakitzen. 

"Itsasontzia irauli zenean" hasi zen, "indar 
handi batek hondoraino bultzatu ninduen, 
buruz behera. Hemen ikusten duzuen 
kutxaren aurka buruarekin jo eta konortea 
galdu nuen. Bat-batean besoan mokokada 
sumatu eta esnatu egin nintzen. Hor zegoen 
Kiskeia, begiak zabal-zabalik niri mokoka. 
Arrainez inguratuta nengoen. Arrain bat 
besteak baino handiagoa zen eta konturatu 
orduko kutxa bultzatzen hasi zen. Kutxa 
itsaso-hondoko hondarrean erdi sartuta 
zegoen. Arrain haren bultzadak hondarretik 
atera zuen eta kutxa berehala hasi zen gora 






igotzen. Hari lotuta atera ginen ur azalera. 

Noraezean ibili gara egun osoan. Ilargi betea 
atera bezain pronto itsasertzean 
argitasun bat ikusi dugu, eta 
poliki-poliki leku honetara 
hurbildu gara." 

Pozik ziren denak. Kokoen ura 
edaten eta mamia jaten ospatu 
zuten berrelkartzea. Hain handia zen 
haien poza non kasurik ez baitzioten egin 
Zimak berarekin ekarritako kutxari. Laster 
lokartu ziren denak, amets lasaia izan zen 
beraiena, pasatutakoaren ondoren denok 
berriz elkarrekin egoteak ematen zien 
patxadarekin. 



jCikine abouloraune 
ekien bilbiliars 




Asmatu duzuen bezala, egunsentiarekin batera 
esnatzen lehena Kiskeia izan zen. Hura loro 
berritsua! Denak esnatu arte ez zen 
isildu. Alai ziren denak. Itsaso-hondoan 
itsasontzia galdu bazen ere, bizirik 
ziren, elkarren ondoan, eta hori zen 
garrantzitsuena. Egun polita altxatu zen. 
Goiza kontu kontari igaro zuten, Zimak 
berarekin ekarritako kutxari kasu handirik egin 
gabe. Eguerdi aldera, eta goseturik ziur aski, Kiskeia kutxaren 
gainean jarri eta mokoka hasi zen. Itsaso-hondoko algekin egindako 
soinekoa jantzita, kutxak berde kolorea zuen. Kiskeiaren mokokadek 
jantzia kendu zioten, kutxa ia biluzik gelditu arte. Egurrezkoa zen. 



Manex eta lagunen harridurazko keinuek eta oihu ozenek 
ezustean harrapatu zuten Zima. Kutxaren egurrean ateratzen ari 
ziren marrazkiak ziren haien harriduraren iturburu. Berehala 



ezagutu zituzten Euskal Herriko baserrietan egoten diren kutxen 
marrazkiak. Lauburu tailatuak eta bestelako marrazkiak zeuden 
kutxaren egurrean. Berehala ekin zioten denek kutxa estaltzen zuen 
soineko berdexka osoa kentzeari. Laster batean kutxak beste itxura 
bat hartu zuen. Hor ziren denak, kutxa inguratzen eta pozez 
gainezka. 

Oroitzen bazarete, beren arbasoek ezkutatutako 
altxorra berreskuratzea zen Manexek eta 
lagunek aspalditik bilatzen zuten 
ametsa. Euskal Herrira itzultzean 
ekaitz batek hondoratu zuen haien 
itsasontzia, eta itsasontziarekin 
batera, itsasoak irentsi zituen altxorra 
lurperatuta zegoen tokiko planoak. 
Bizirik gelditu zen marinelari esker 
jakin zuten gertatutakoa. 

Lasaitu zirenean kutxa irekitzeari ekin zioten. Ez zen oso zaila 
suertatu, Manexek zuen laban zorrotzaz baliatuz berehala lortu 
baitzuten sarraila puskatzea. Barman, espero zuten bezala, planoak 
zeuden, altxorraren kutxa zegoen tokiko planoak. Laster irrintzika 

hasi ziren denak. Poza herriminarekin 
nahastu zen. Hurbilago sentitu 
zituzten beren herriak bereganatuko 
zituen poza, zoriona, lasaitasuna eta 
bake unea. Itsasoak eta Ozeanoa 
zeharkatzera bultzatu zituzten 
ametsak. 

Beren ametsa gauzatzea laster 
lortuko zutelakoan indarberriturik 
ziren denak. Azken egunetako akidura 
bat-batean desagertu zitzaien. Planoak 
aztertzeari ekin zioten. Ongi marraztuta 




zegoen Dortoka uhartearen profila. Iparraldean, gurutze gorri batez 
azpimarratuta, Petit Paradis herria ("paradisu txikia" euskaraz) ikus 
zitekeen. Manexek eta lagunek Dortoka uhartearen iparraldea 
nahiko ongi ezagutzen zuten, baita Petit Paradis herria ere. 
Euskal Herritik abiatu, ozeanoa zeharkatu eta 
lehorreratu ziren lehenengo 
tokitik ez zen oso urrun. Behin 
baino gehiagotan egonak ziren. 

Itsasertzean zegoen herria izanda, 
ez zegoen galtzerik. Uhartea 
zeharkatzea besterik ez zuten, itsasertza 
galdu gabe beti ere. Ziztu bizian prestatu 
ziren denak. Ez zuten gauza askorik 
biltzeko, itsasontziarekin batera galdu 
baitzituzten zeuzkaten ondasun urriak. 
Planoak eskuan, kutxa han utziko zutela 




erabaki zuten. Zamarik gabe bidaia erosoago egingo zutela 
deliberatu zuten. Poliki-poliki mendebaldera abiatu ziren. Bi orduko 
bidaiaren ostean, ekialdera egiten zuen uharteko ertzak. Beraz, 
ekialderantz abiatu ziren. Petit Paradis herria aurrean zutela, 
zeruertzean ilunabarra marrazten hasi zen. Hori zela eta, herriaren 
kanpoaldean gelditzea pentsatu zuten. Hurrengo 
egunaren argitan hobeto aztertuko zuten bigarren 
planoa, non zehatz-mehatz zehazten zen altxorra 
lurperatuta zegoen tokia. Bestela ere, nekatuta 
zeuden egindako ibilaldiagatik. 

Ilargi betea lagun, Manexek Dortoka uharteaz zekiena 
kontatu zion Zimari: 




"Euskal Herrian itsasoratu eta Dortoka uhartearen bila 
mendebaldera etorri ginenean,ez geneukan berari buruz datu 
gehiegi. Iritsi eta laster konturatu ginen hemengo biztanle 



abegitsuez gain herrialde desberdinetako 
jendea ere bazegoela, nolabait uhartea babes 
lekutzat hartuta. Lehorreratzea zailtzen 
zuten itsaslabar handiak zeuden 
kostaldeko leku gehienetan. 
Horregatik itsasontziek ez 
zuten uharte honetara 
hurbiltzea maite. 
Arazo 

desberdinengatik 
ihes eginda zegoen 
jendea besterik ez 
zenausartzen 
lehorreratzen. Piratak 
ziren gehienak. Uharteko 
jendearekin alderatuta 



zaratatsuak eta borrokazaleak ziren piratak. 
Gaizto batzuk baziren ere, gehienak bihotz 
onekoak ziren eta asko lagundu ziguten heldu 
eta hurrengo egunetan. Itsasoen sekretuen jabe, 
zekiten guztia kontatu ziguten. Haiei esker 
ezagutu genuen ametsen erreinuaren bidea 
eta kokapena." 

Hurrengo egunean zuten lan itzela kontuan 
hartuta, gau horretan ez ziren luzaz hitz egiten gelditu. 
Egunsentiarekin batera esnatu ziren. Betiko moduan Kiskeiaren 
oihu alai eta zaratatsuek esnatu zituzten. Dortoka uhartea 
Kiskeiaren sorterria izanik, pozez gainezka zegoen eta inoiz baino 
berritsuago. Berehala ekin zioten bigarren planoa aztertzeari. 
Altxorra zegoen tokia ongi adierazita zegoen. Petit Paradis 
herrian itsasoratzen den ibai ertzeko palmera baten ondoan, 
gurutze gorri bat agertzen zen. Ez ziren oso urrun, erreka 



herriaren kanpoaldean baitzen, zeuden tokitik nahiko 
gertu. Hara abiatu ziren. Heltzean berehala ikusi zuten 
palmondoz betetako lekua zela. Bat izan ezik denak 
okerturik zeuden, urakanen haizeteen indarraren 
ondorioz. Okertuta ez zegoenetik hastea erabaki 
zuten. Eskuekin eta inguruetan topatu zituzten 
makilekin palmeraren inguruan zegoen 
lurra eta harea kentzen hasi ziren. 
Zulo bat egin zuten, gero eta 
handiagoa! Egun osoa 
eman bazuten ere, 
altxorraren 
kutxaren 
arrastorik ez. 

Gaua iritsi eta hala edo nola etzan ziren. Isilik zeuden denak, triste 
ere bai. Planoan ongi adierazita zegoen arren, garbi zegoen palmera 
horren pean ez zegoela altxorraren aztarnarik. Bakoitza bere baitan 
bilduta zegoen. Zima bere uhartean ziren palmondoen irudiarekin 
lokartu zen. 



Egunsentia baino lehenago esnatu zen Zima. Kiskeiari aurrea 
hartuz, oihuka eta saltoka hasi zen. Oihu alaiak ziren. Manex eta 
lagunek arazoak izan zituzten hura lasaitzeko. 
Zimaren begien distira faro bat zen gauaren 
erdian. Hitz egitea lortu zuenean, honela 
esan zien Manex eta lagunei: 

"Nire uhartean ere badaude 
horrelako palmondoak. Leku 
batzuetan, itsasertzetik zenbat eta 
gertuago, orduan eta okertuago 




daude palmerak. Gainera, palmera 
zaharrenak okertuenak dira, urakan 
gehien jasan dituztenak baitira. Beraz, 
okerren dagoen palmeratik hastea 
besterik ez dugu." 

Esan eta egin. Eguzkia ateratzear 
zegoen eta haren argitasunak biziki 
erraztu zien lana. Laster, palmera ondoko lurra eta harea kenduta, 
kutxatxo txiki bat agerian gelditu zen. Harrituta ere baziren, kutxa 
handiagoa espero baitzuten. Nola zitekeen Euskal Herriko ondare 
nagusia horrelako kutxa txikian egotea? 

Berehala ekin zioten kutxa txikia irekitzeari eta ezustean 
harrapatu zituen barman biribilduta zegoen pergamino zaharrak. 
Urduri pergaminoa lotzen zuen xingola gorria kendu eta bertan 
idatzita zegoena irakurtzeari ekin zioten: 




"Likine abouloraune ekien bilbiliars" 

"Zerrrrr?" hori izan zen denen ahotik atera zen hitz bakarra. 

Zimak adi begiratzen zien bere lagunei. Harridurazko aurpegiaz 
gain triste ere nabaritu zituen. "Hainbeste nekatu eta gero, paper 
zahar batean esaldi bat idatzita, besterik ez!" zioen Manexek. 
Gainera, Manexek eta bere lagunek jartzen zuten aurpegiagatik, 
konturatu zen ez zutela zer esan nahi zuen ulertzen. 

"Likine abouloraune ekien bilbiliars" errepikatzen zuten behin eta 
berriro; hainbestetan, non Kiskeiak ere ikasi baitzuen eta denei irria 
sorrarazi zien esaldia errepikatu zuen lehen aldian. Irriek gainean 
zuten tentsioa gutxitu zuten eta denak pixka bat lasaitu ziren. Hitz 
egiten lehena Manex izan zen: 

"Likine abouloraune ekien bilbiliars "esaldian badago euskaldunek 
alaitasuna errekuperatzeko giltza, ongi da badaezpada denok 

ikastea. Gutariko bati edozein gauza gertatuz 
gero, besteok geldituko gara esaldiaren jabe, 
eta orain baita Kiskeia ere." "Euskal Herrira 
itzultzeko itsasontzi bat nola lortu pentsatu 
behar dugu. Ziur naiz geure herriko 
jakintsuren batek lortuko duela esaldi horrek zer esan 
nahi duen asmatzea." Denak pentsakor gelditu 
ziren, aurrean zuten lana ez baitzen nolanahikoa. 





,/lltxorra 
Euskal Jierrirako 

bidean 



Altxorraren kutxa aurkitu eta barman zegoen pergaminoko mezua 
ulertu ez bazuten ere, ez ziren etsita gure lagunak. Pergamino 
horretan idatzita zegoen esaldia Euskal Herriko altxorrik 
preziatuena bazen, hobe zuten lehenbailehen Euskal Herriratu 
berriz gal ez zedin, eta hango jakintsuei eman, ea haiek zer edo zer 
ulertzen zuten. Denek ongi ikasi zuten esaldia: "Likine abouloraune 
ekien bilbiliars". Manexek gerrikoan gorde zuen pergaminoa, ondo 
estalita badaezpada. "Goazen guk ezagutzen dugun herrixkara. 
Beharrezkoa dugu itsasontzi bat Euskal Herrira itzultzeko. Ea nola 
demontre aurkitzen dugun orain itsasontzi bat" esaten zuen 
bitartean beraien pirata lagunetako bati itsasontzia eskatzea zuen 
buruan, Euskal Herrira joateko. 

Ezagutzen zuten herrixka ez zegoen oso urrun eta eguerdirako han 
zeuden. Beraien pirata lagunak biltzen ziren tabernara joan ziren. 
Kaian zegoen tabernarik ospetsuena zen. Giroaparta zuen izena. 
Izena izanari ongi zegokion. Aparteko giroa zegoen gauez zein 



egunez. Batzuetan borrokak, beste batzuetan etengabeko abesti 
saioak, eztabaidak... Oihu artean sartu ziren. Han bilduta, espero 
zuten bezala, beraien lagun piratak zeuden. Harrera ona eta 
abegitsua egin zieten. 

Manexen lagun handiena zen Zimarroi pirataren 
mahaiaren inguruan eseri ziren. Gorputz handikoa 
zen Zimarroi, eta bihotza ere horren tamainakoa. 




Denbora galdu gabe Manexek azken abenturen berri eman zion. 
Itsasontzi bat behar zutela agertu zion Manexek. Zimarroik, 
Manexen premiaz jabeturik, bere gizonekin hitz egingo zuela 
erantzun zion eta zer edo zer bururatuko zitzaiela. Bitartean 
atsedena hartzeko eta zerbitzatutako janaz 
gozatzeko esan zien. 

Jan eta gero, Zimarroi tabernatik 
desagertu zen, gure lagunei 
arratsalderako hitzordua 
eman ondoren. Hauek 
hondartzara joan ziren eta 
kokoz betetako palmeren 
pean etzan bezain pronto 
kuluxka bat egin zuten. Goiz 
altxatuak ziren eta akiturik 
zeuden. Ez dizuet esango nor 



esnatu zen lehena. Dagoeneko ziur naiz asmatu duzuela. 
" Kraaaakaaak" alaiak ziren Kiskeiarenak. Ilunabarra zen. Zerua zein 
itsasoa mota guztietako kolorez apaintzen, eguzkia itsasertzean 
bainu bat hartzera zihoala zirudien. 

Arratsaldeak kutsu barea hartua zuen. Une horretaz gozatu eta gero, 
poliki-poliki Giroaparta tabernara abiatu ziren. Jende gutxi zegoen, 
Zimarroi eta haren lagunak bazter bateko mahai baten inguruan 

ziren. Hurbiltzeko keinu bat egin zien eta hola mintzatu zitzaien 





"Nire gizonekin hitz egin dut eta hau erabaki dugu: prest gaude gure 
itsasontzia zuei uzteko. Aldiz, gu ez gara zuekin joango, beraz zuek 
gobernatu beharko duzue itsasontzia. Orain dela gutxi lehorreratu 
gara eta nahiago dugu hemen gelditu. Prest gaude itsasontzia hain 
bidaia luzerako behar den bezala prestatzeko. Kaian sartu eta gero ia 
ez dugu ukitu. Itxuraldatu egingo dugu. Hamabost egunen bueltan 
prest egongo dela pentsatu dugu. Agian lehenago, denon artean 
98 gogor lan egiten badugu". 



Manex, Zima eta lagunak txaloka hasi ziren! Gorak, aupak, eta 
Kiskeiaren Kraaaakak nahastu ziren. Umore onean amaitu zuten 
eguna. Ilargia goian zen itsasertzera lo egitera joan zirenerako. Hala 
eta guztiz ere, goiz jaiki ziren eta kaira abiatu ziren. Zimarroiren eta 
haren lagunen itsasontzia lehenbailehen prestatzeko. 

Hamar egun besterik ez zuten behar izan itsasontzia txukuntzeko. 

Hamargarren egunean, gauez, agur-festa bat 
antolatu zuten, hurrengo egunean 
itsasoratzeko asmoa baitzuten. Manex 
izan ezik denak pozik ziren. Zimak eta 
bere lagunek ez zuten ulertzen haren 
tristura. Festa amaitzear zegoenean, 
Manexek batzarra egin nahi zuela 
adierazi zuenean, ezustean harrapatu 
zituen. Batzarrak erabaki nagusiak 



hartzeko soilik egiten baitzituzten. Begietan begirada tristea zuela 
hasi zen Manex: "Bai, badakit harrituta zaudetela horrelako unean 
batzarra egin behar izateagatik, baina... ezinean ibili naiz, gogorra 
egiten baitzait horrelako erabakia hartu beharra". 

Zima eta Manexen lagunek kezka begiradak gurutzatu zituzten, 
lehenengo aldia zen Manex hain goibel ikusten zutela. 

1 00 "Hartu dudan erabakia hauxe da: Kiskeia ezin da gurekin Euskal 
Herrira etorri, hemen geldituko da Zimarroirekin" gehitu zuen 
Manexek. 

Mota guztietako Ohhh! eta Aaaaaa!!!! artean jarraitu zuen Manexek: 
"Euskal Herriko klima nahiko hotza da eta beldur naiz Kiskeiak 
hango tenperatura ezin jasatea. Euskal Herrian orain negua da. 
Beretzako hobe da hemen gelditzea." 

Isilunea egin zen, denak triste-triste jarri ziren Kiskeiari begira. 



Kiskeia, erabakiaz jabetuta, burua makurtzen eta altxatzen zebilen, 
oihu bat bera ere ez zitzaion atera. Manex Kiskeiarengana hurbildu 
zen, bere eskuetan hartu eta inork entzun ez zituen hitzak 
xuxurlatu zizkion laztantzeari ekiten zion bitartean. Hau kikildu 
egin zen Manexek eskuekin egindako habian, eta begiak itxita, 

dardarka hasi zen. Beretzat ere ez zen une goxoa. 
Zimarroirekin ondo egongo zela bazekien ere, 
min ematen zion Manex, Zima eta lagunak 
agurtu beharrak. Denak hurbildu 
ziren eta banan-banan, 

malkoak begietan, laztan 
bana egin zioten. 
Inguratzen azkena 
Zima izan zen. 



Honek, bere amonak erakutsitako 
hizkuntza zaharrean, horrela hitz 
egin zion: "Zian okiluzti", 
laztantzen zuen bitartean. 
Kiskeiak hori entzutean burua 
altxatu eta ondorengo oihua bota 
zuen: "Tuzid ognoraxti", 
Zimari eskuetan mokokada 
bigun batzuk ematen 
zizkion bitartean. 

Goibeltsu hurbildu ziren 
denak itsasertzera lo egitera. 
Goiz jaiki behar ziren Euskal 
Herrira abiatzeko. Ez dizuet 
esango nor esnatu zen lehena, 
dagoeneko asmatu 



duzuelakoan nago. Hura zen Zima, 
Manex eta lagunekin igaroko zuen 
azken gaua eta beraiekin gelditu zen 
Kiskeia itsasertzean lo egiten, zerua 
ilargi apain baten pean. 

Altxatu eta berehala kaira abiatu ziren 
denak. Han ziren Zimarroi eta lagunak 
haien zain, azken agurra egiteko. Iritsi 
bezain laster, Kiskeiak Manexen 
sorbaldatik Zimarroiren sorbaldara 
hegan egin zuen. 

Poliki-poliki, itsasontzira igo ziren 
denak. Zimarroiren lagunek dena 
prest utzia zuten lehenbailehen 
itsasoratu zitezen, beraz laster batean 



itsasontzia itsasoan barneratzen hasi zen. Zima, Manex eta lagunek 
popatik azken agurra bidali zieten Zimarroi, Kiskeia eta lagunei... 
Honen azken oihua gelditu zen Zima, Manex eta lagunen bihotzean 
"Tetzutiaz etiaMMMMMMM /" 

Bihotza minduta abiatu ziren Euskal Herrira, herriari alaitasuna ea 
bizi poza berreskuratzeko altxorra baliagarri izango zitzaiolako 
itxaropenarekin. 

Ea saiatzen zareten, eta Zimari laguntzen diozuen, Kiskeiak 
esandakoa Manexi eta lagunei itzultzen! 




Euskal 
Jierrira 
iristean 



Haizea bere aide eduki zuten 
bidaia osoan. Bi asteren bur uan 
Ziburuko portuan lehorreratu 
ziren. Han zuten zain Mark izena 
zuen gizon handi bat. Honek, 
itsasontzia zeru ertzean agertu 
bezain laster, kaira jaitsi eta 
itxaropen handiz itxaron zuen. 

Lehenengo besarkaden ostean, 
bere etxera eraman zituen denak 
eta bazkari eder bat ere eskaini 
zien. Beharrean zeuden, azken 
egunetan jateko zuten apurra murriztu egin behar izan baitzuten 
Sabela beteta altxorraren berri eman zioten Marki. Honek ez zuen 
ezagutzen "Likine abouloraune ekien bilbiliars" esaldiak zer esan 
nahi zuen eta Belok abadiara berehala joateko aholkatu zien. 




Baionatik gertu dagoen herrixkan dago 
Belok abadia. Hango fraideek liburutegi 
handi bat dute; euskal kulturaren 
babesleak izateaz gain, abadia hura 
mendez mende Euskal Herriaren 
aide borrokatzen zutenen 
babesleku ere bazen. Han 
ezkutatzen ziren zenbait gudari. 

Belok abadiara abiatu ziren, 
egunak aurrera egiten zuen 
unean. Ez zen oso urrun. Markek 
prestatutako zaldiekin eta 
gurdiarekin erosoa izan zen 
bidaia. Zima liluratuta zegoen. Inoiz ikusi ez zituen berde 
desberdinek apaintzen zituzten soroak eta mendixkak. Isilik egin 
zuten bidaia, bakoitza bere baitan murgildurik. 

Ilunabarra zen iritsi orduko. Abadian 
ziren guztiak afaltzen ari ziren. 
Fraideak, eta une horretan abadian 
gordeta ziren guztiak, mahai 
inguruan ziren. Manexen, lagunen 
eta Zimaren etorrerak zalapartaz bete 
zuen jangela. Ezkutuan eta borrokan 
ziren Manexen lagunek ezin zuten 
sinestu hura agertzea. Aspalditik 
joana zen, eta haren berri ez zutenez, 
behin baino gehiagotan pentsatu 
zuten itsasoak irentsi zuela. Hauek 
besarkadak, irriak, algarak, dantzak! 

Mahai inguruan eseri eta afari eder 
bati ekiten zioten bitartean, Manexek 
altxorraren bila igarotako abentura 



guztiak kontatu zizkien. Baita Zima 
aurkeztu ere. Hau poz-pozik zegoen 
Manexen lagunek egindako 
harrerarekin. Afaldu ostean, sutondoan 
eserita, Manexek gerrikoan gordeta 
zuen pergaminoa atera eta irakurri egin 
zuen. Denak hari begira pentsakor 
gelditu ziren. Ez zuten deus ulertzen. 

Akituak zirenez, oheratzea eta 
hurrengo egunean batzarra egitea 
erabaki zuten, loa kontseilari eta, bide 
batez, akidura kenduta, zer egin 
garbiago erabakiko zutelakoan. 

Egun zoragarria atera zen, hotza egiten 
bazuen ere. Sutondoan gosaldu eta 



gero, batzarra hasi zen. Txomin izena zuenak hartu zuen hitza. 
Handia zen, eta begietan argitasuna zuen. Zima harrituta zegoen 
Manexen lagun gehienek zuten garaieraz. Ahots goxo batez hasi 
zen: "Dudarik gabe euskara zaharrean dago idatzita pergaminoan 
dagoen esaldia. Fraideen abadearekin hitz egiten egon naiz eta berak 
emandako aholkua egokia iruditu zait." "Fraideek beste abadia bat 
dute Lazkaon; Euskal Herriko liburutegi handienetakoa. Han bilduta 
dituzte liburu zahar asko. Han bizi diren fraideak 
oso jakintsuak dira eta haien laguntzarekin 
esaldiaren esanahia aurkitzea lortuko 
dugulakoan nago." 

Tipo argal eta beltzaran batek eskua altxatu eta 
hitz egiten hasi zen: "Ongi deritzot Manexen 
ardurapean Lazkaora bidaiatu eta hango 
fraideekin lan egiteari. Guk, berriz, esaldiaren 
kopiak egingo ditugu eta kideen artean banatu. 







Gure artean, ezkutatuta 
dabilen Sarriri agindu bera 
emango diogu, berak ongi 
ezagutzen baititu 
euskararen bide zidorrak." 



Manexen ondoan eserita zegoen Bakartxok 
altxatu zuen orain eskua. Neska txikia zen, beltzarana hau ere, eta 
horrela hasi zen: "Espetxean dauden kideei ere helaraziko diegu eta 
proposatzen dut haien lana Oihanek koordinatzea." 

Isilune bat egin zela profitatuz, abadea hasi zen hitz 
egiten: "Altxorra denbora gehiegi egon da 
lurperatua eta nik fotokopiak egitea eta herri 
guztietan zabaltzea proposatzen dut, denen 
ahaleginarekin errazagoa izango baita aurrean 
dugun betebeharra." 

Denek bum keinu batez baieztatu zituzten abadearen hitzak, eta 
inork ezer kontra agertu ez zuenez, lehenbailehen aurrean zuten lan 
erraldoiari ekitea pentsatu, eta denak altxatu ziren. Bakoitza bere 
ondoan zuenarekin hitz egiten hasi zen, egin beharreko lana 
zehazten. 

Txominek urte baten buruan denak berriz biltzea proposatu zuen. 
Berak bestelako lanetan ari ziren kideengana itzuliko zela esan eta 
aide egin zuen. 

Manexek bi lagun hautatu zituen berarekin Lazkaora joateko eta, 
jakina, baita Zima ere. Denborarik galdu gabe abiatu ziren laurak. 
Markek emandako zaldiak abadian utzita, oinez abiatu ziren. Ez 
zegoen oso urrun Lazkao, eta txangoa aukera ederra zen Zimari 
Euskal Herria erakusteko, baita bera eta lagunak Euskal Herriko 
usainez eta koloreez blaitzeko ere, denbora luzea igaro baitzuten 
Euskal Herritik kanpo. 



Sei hilabete igaro dira Manex, Zima eta 



lagunak Lazkaora iritsi zirenetik. 
Harrera ona egin zieten hango 
biztanleek. Manex eta lagunak gau 
eta egun aritzen dira hango 
fraideekin, liburu zaharrez 
inguratuta. Zima, euskaltegian 
116 izena eman, eta euskara lantzen 
ari da. Dortoka uhartetik Euskal 
Herrirako bidean egindako 
bidaian Manex eta lagunekin asko 
ikasi bazuen ere, euskararen 
zirrikitu guztiak ezagutu nahian 
dabil, Euskal Herriari alaitasuna 
itzultzeko bere ahaleginak gehitu 
nahian. 




Tarteka, atsedena hartuta, Lazkaomendira igotzen dira, eta 
han, Txindoki aurrean dutela, baita irrintzi batzuk bota 
ere. Zima, haien oihuak haizeak eraman eta 
Kiskeiak entzungo dituelakoan dago. 

Inoiz Lazkaora joaten bazarete, ziur naiz hantxe 
topatuko duzuela Zima. Neskatxo beltzaran 
ile kizkurra da, irri erraza duena, eta 
begietan, dantzan, zeruko izar 
guztien dirdira. 





^Imaiera 

